Humoristi na víkend : Mikuláš Jarábek
Poohliadnutie trnavských humoristov za uplynulým rokom.
Mikuláš Jarábek
BÁJKY
DIKTÁTORI
Na cudzí účet si trúd žije,
každý z nich v úli lenivý je.
Hoci majú radi poriadok v úli,
možno sa boja dostať po gebuli,
pokým sú ale pánmi svojich údov,
hodlajú zaviesť diktatúru trúdov.
ŠAMPIÓN
Žabiak chcel byť šampión,
očkovať sa nedal on,
pandémia má však háčik,
sníval sa mu umieráčik,
že je iba v urne prach,
stonal ako na márach.
OCHRANCOVIA
Sedí diviak pod bukom
s bukvicou za klobúkom.
Číta výzvu, či už hne sa
aktivita na ochranu lesa.
Lišiak vraví: Vec je istá,
je to ďateľ aktivista.
Z papierov je veľa špiny,
to napravia iba činy,
bukvice vám budem zbierať,
papiere dám pozametať.
BÁJKA O HYGIENE
Čo platilo v minulosti
dnes tu máme zasa,
takým čo chcú čistí zostať
nestačí len umývať sa.
BÁJKA O SÚDRŽNOSTI
Po novom už žiadna cnosť
nemá dlhú trvácnosť,
kto bol nula hneď je pánom,
dínom-dánom s mocným klanom.